ศุลกากรยันเก็บภาษีตามกฎ ย้ำผ่อนปรนให้ผู้บริโภคแล้ว
หลังจากที่ นายสมชัย สัจจพงษ์ อธิบดีกรมศุลกากร เพิ่งแถลงย้ำว่า จะเข้มงวดเรื่องการตรวจสิ่งของนำเข้าที่สนามบิน ในช่วงใกล้ปิดภาคเรียนฤดูร้อนและเทศกาลสงกรานต์นี้ให้มากขึ้น โดยเฉพาะจากนักท่องเที่ยวไทย ที่นิยมซื้อของฝากหรือสินค้าแบรนด์เนมกลับมาด้วย ก็เกิดปัญหาการสำแดงของและชำระอากรขึ้นที่สนามบินสุวรรณภูมิ จนกลายเป็นประเด็นในโลกโซเชียลมีเดียในขณะนี้
18 ก.พ. 2558

หลังจากที่ นายสมชัย สัจจพงษ์ อธิบดีกรมศุลกากร เพิ่งแถลงย้ำว่า จะเข้มงวดเรื่องการตรวจสิ่งของนำเข้าที่สนามบิน ในช่วงใกล้ปิดภาคเรียนฤดูร้อนและเทศกาลสงกรานต์นี้ให้มากขึ้น โดยเฉพาะจากนักท่องเที่ยวไทย ที่นิยมซื้อของฝากหรือสินค้าแบรนด์เนมกลับมาด้วย ก็เกิดปัญหาการสำแดงของและชำระอากรขึ้นที่สนามบินสุวรรณภูมิ จนกลายเป็นประเด็นในโลกโซเชียลมีเดียในขณะนี้
ประเด็นดังกล่าวเกิดขึ้นเมื่อไกด์ทัวร์รายหนึ่งได้โพสต์ข้อความและภาพลงบนเฟซบุ๊ก กล่าวหาว่าลูกทัวร์ถูกเรียกเก็บภาษีกระเป๋าแบรนด์เนมยี่ห้อชาแนล 1 ใบ ที่ไม่ได้ผ่านช่องสำแดง ราคาประมาณ 1.1 แสนบาท โดยเรียกเก็บภาษีสูงถึง 3.7 หมื่นบาท แต่มีการต่อรองลงมาเหลือ 1 หมื่นบาท ซึ่งมองว่าไม่เป็นธรรมเพราะเป็นการซื้อมาใช้เอง ไม่ใช่เพื่อจำหน่าย
อย่างไรก็ตาม จากการตรวจสอบไปยังผู้บริหารกรมศุลกากร ประจำสนามบินสุวรรณภูมิ เปิดเผยว่า กรณีที่นำเข้ากระเป๋าหรูเข้ามาและถูกเสียภาษี เจ้าหน้าที่รายงานว่ามีการนำเข้ากระเป๋ามามากกว่า 1 ใบ รวมถึงสิ่งของอื่นๆ ซึ่งมีมูลค่าเกินกว่าที่กำหนดไว้ว่า “สิ่งของเพื่อใช้ส่วนตัวมูลค่าไม่เกิน 1 หมื่นบาท” และไม่ยอมสำแดง จึงต้องให้เสียภาษีให้ถูกต้อง
“ถ้าคนไทยเดินทางเข้ามาแม้จะสะพายกระเป๋าหรูถึงเป็นแสนบาท แต่ถ้าเป็นการใช้งานจริงๆ เจ้าหน้าที่คงไม่ไปกระชากกระเป๋านั้นให้เสียภาษี” ผู้บริหารศุลกากรประจำสนามบิน กล่าว
ทั้งนี้ นายไพศาล ชื่นจิตร รองอธิบดีกรมศุลกากร กล่าวว่า ที่ผ่านมากรมได้ประชาสัมพันธ์การนำสินค้าเข้าในประเทศ เพื่อใช้ส่วนตัวมูลค่าไม่เกิน 1 หมื่นบาท ในส่วนของสุราไม่เกิน 1 ลิตร และบุหรี่ไม่เกิน 250 กรัม หากนำเข้ามาเกินจะต้องเสียภาษีนำเข้าประมาณ 30% และภาษีมูลค่าเพิ่ม 7%
อย่างไรก็ตาม ทางกรมศุลกากรย้ำว่า ได้สั่งให้เจ้าหน้าที่ปฏิบัติหน้าที่โดยใช้หลักนิติศาสตร์และรัฐศาสตร์ควบคู่กันไป หากพิจารณาได้ว่าเป็นการนำเข้ามาเพื่อใช้ส่วนตัว ไม่ได้นำเข้าเพื่อการพาณิชย์หรือเพื่อการซื้อขาย ทางกรมศุลกากรก็ผ่อนผันให้
ทั้งนี้ การมีของที่ต้องสำแดงแต่หลีกเลี่ยงไม่สำแดงขณะผ่านจุดตรวจ ไม่ว่าจะด้วยเจตนาหรือไม่ก็ตาม เมื่อเจ้าหน้าที่ตรวจพบจะถือเป็นความผิด โดยลงโทษปรับ 4 เท่าของมูลค่าของ บวกค่าภาษีและอากร หรือจำคุกไม่เกิน 10 ปี หรือทั้งจำทั้งปรับ และสิ่งของนั้นจะถูกริบเป็นของแผ่นดินตามกฎหมายศุลกากรทันที